STRIKINGES HAVE: august 2019
GRAVE LIGUSTERHÆK OP
Man kan have et standpunkt - til man tager et andet. Den lille gamle ligusterhæk, som i sin tid afskærmede vore drenges legehus var blevet gammel og træt og skulle forynges ved at blive savet ned. Under arbejdet med at save ned tog vi en ny beslutning. Hvis rødderne kunne graves op, skulle hækken helt væk. I efteråret blev den store Nobilis gran kappet ned til 2 m højde, fordi den skyggede for meget på græsplænen og ikke mindst på tørrepladsen. Med møje og besvær og en hel del tålmodighed fik vi gravet rødderne op. Heldigvis havde vi ladet nogle gode "håndtag" stå, så vi kunne vrikke og vride rødderne fri.
Grunden skråner lidt, så selvom der kun var 1,50 m bar jord fra den ene græsplæne til den anden, måtte der niveleres lidt og skæres lidt af græsplænens kanter for at få en pæn facon på det. Den øverste del går nemlig en del længere ind mod skellet.
Vejret var så fint til græssåning at jeg planerede, såede og rev efter alle kunstens regler - åbenbart ikke godt nok, for dagen efter havde naboernes "skide" katte (i bogstaveligste forstand) boltret sig i det nysåede så jeg måtte lægge net over stykket.
Efter at kværnen havde tygget sig igennem ligustergrenene skal flisen bruges til dækning af bedet, når jeg har fået tilplantet det med diverse fra egen have og købte Hortensia Paniculata.
Indsendt af strikinge kl. torsdag, august 29, 2019
Etiketter: Grave ligusterhæk op
FAVORIT TOMATER PÅ FRILAND
Den 9. maj gjorde jeg klar til plantning af årets 3 frilandstomater af sorten FAVORITA.
Ligesom sidste år blev de plantet i i blanding af kompost og indholdet af en plantesæk.
Der blev meldt nattefrost eller ekstremt lave grader for årstiden så tomaterne blev pakket ind i plastik et par nætter midt i maj måned.
Midt i juni måned voksede planterne bravt til med næsten 5 cm hver dag og blev løbende bundet op til stativet. Sideskud blev nappet af. Utroligt, hvor hurtigt det går med at sætte sideskud.
Mange blomstrende grene delte sig i to grene og jeg var lidt i tvivl om jeg skulle klippe den ene gren af - men lod være.
Vi har været selvforsynende med dejlige søde og velsmagende tomater i snart 3 uger og der er mange på vej endnu.
Jeg har taget en del af bladene af, for der var rigeligt af dem.
Indsendt af strikinge kl. mandag, august 19, 2019
Etiketter: Favorita tomater
Jeg husker ikke, hvor jeg har fået disse høstfloks fra, men de sår sig villigt overalt i haven og er rigtig fine på denne årstid. Deres dejlige krydrede duft minder mig om min barndoms feriehave på en kro i Jylland.
Jeg vil se at få fat i en hvid høstfloks næste gang jeg kommer på planteskolen.
Etiketter: Høstfloks
HAVEN MEDIO AUGUST 2019
Det regner i dag - heldigvis, for jeg mindes den tørre sommer 2018 og at vi var lige ved at rende ind i en tørkeperiode i år, men blev reddet på målstregen med et ordentligt skybrud for godt 10 dage siden. Alligevel kan jeg ikke springe gåturen rundt omkring i haven over, for der er altid nyt at skue - og udsigt til nyt arbejde.
Spiræaerne som blev klippet helt i bund for godt 6 uger siden står som små nydelige blomstrende buske
Lavendlerne er klippet ned og Nina Weibill roserne har fået fjernet de afblomstrede grene. Nye roser er på vej. Der er meldinger om mange nødder i år og et kig op i den store troldhassel bekræfter rygtet. Troldhaslens nødder er mange og små, til gengæld smager de af meget mere.
LANGS HUSETS ØSTSIDE
Kæmpestor dunet egeblad blev barberet grundigt.
Når det bliver efterår skal her plantes hosta, alunrod og andet bunddække i stedet for vinca.
Desværre har ingen naboer været interesseret i at etablere nogen egentlig hæk eller hegn efter at en af ejerne fældede de mange gamle 25 årige grantræer, som dannede den hæk, som hans far i sin tid havde plantet. I sin naivitet mente han at de nok skulle skyde igen. ..... Det venter jeg så stadigvæk på :-) - Til gengæld plantede vi forskellige buske på vores egen grund. De trængte nu til en alvorlig udtynding, nedskæring, opgravning For at der fremover kunne blive lidt styr på kanten mod fliserne satte vi nogle fliser på højkant. Desværre må fliserne også rettes op efter at en gartner, som fældede vore store træer kørte på dem med en
Baghavens kompostplads
Hvad er en have uden plads til "grovere" arbejde? Vi kører aldrig til genbrug med haveaffald, men lægger græsafklip/ kværnet affald rundt omkring langs hække, under buske og langs den lange sti som adskiller baghaven ned til motorvejen. Her har vi for ca. 50 år siden plantet en række seljerøn og underplantet med fjeldribes og hassel. Desuden adskilles baghaven med en hæk af fjeldribes. I øjeblikket er der god omsætning i varmkomposten.
En stor nobilisgran blev savet ned til 2 m højde sidste vinter, fordi den skyggede for meget for min tørresnor og græsplænen. Bag ved den halve hæk - som stammer helt tilbage fra dengang vore drenge havde et legehus på det sted, ligger brændeskuret og kompostpladsen med dens beholder til køkkenaffald, regnvandstønde og kompostkasserne.
Det store runde bed, som tidligere var bålbed og trampolinplads er kun bevokset med store blågrå Hosta. De skal deles sidst på vinteren eller til foråret. Samtidig har Annisisopen spredt sine frø langs kanten. De kan muligvis graves op og plantes et andet sted, hvor insekterne kan få gavn af dem.
For et par år siden var jeg ved at grave Hortensia Ayshaé planterne op, fordi de ikke blomstrede. Det gør de så til gengæld i år, hvor de er enormt store og frodige.
Man kan se at det lakker mod enden med mange vækster. Bregnerne har mærket et svirp af tørken, de lilla høstfloks er ved at takke af og de gulbrogede ligusterbuske trænger til at få deres runde form tilbage.
Det skamferede æbletræ har skudt rigtig mange nye grene og vi bør fjerne en del vanris når bladene er væk.
Den lille terasse ved vores tilbygning er beplantet med mange forskellige planter - kønt eller ikke - men de dækker jorden.
Indsendt af strikinge kl. torsdag, august 15, 2019
Etiketter: Haven medio august
KRUKKER BEPLANTET SOMMEREN 2019
Det er rigtig sjovt og spændende at beplante sommerens krukker, men jeg drosler ned på denne aktivitet og begrænser antallet af krukker for hvert år. Jeg er holdt op med at så blomster til krukkerne og prøver i det hele taget at reducere arbejdet. Krukkerne tilplantes med blomster, der ikke skal vandes hver aften og gerne med nogen, der ikke skal have nippet visne blomster af.
Jeg har masser af purløg og har med vilje ladet en krukke med purløg springe i blomst. De er så flotte og flittigt besøgt af de tidlige humlebier.
Sct. Hansurt er fantastisk i krukker, kræver ikke ret meget vand og er smuk lige fra de første spæde skud, til de flotte skærme, som har pyntet vinteren igennem, bliver klippet ned- Da jeg klippede stilkene ned i foråret satte jeg straks nogle espalier fra Jem&Fix ned i krukkerne. Plantens mange stive stængler holder sig flot oprejste - selv efter et
De to spiralklippede buxbom er svære at flytte i deres tunge sandstenskrukker, så den ene er blevet lidt solskadet først på sommeren.
Heliotropen i terassehjørnet overvintrer i garagen - men gik ud efter at have overlevet i knap 10 år. Jeg tog den udenfor for tidligt. Den har fundet en afløser nu - og selskab af Oxalis og Nyresnerle.
Der var 3 krukker tilovers + nogle remonterende jordbærplanter. Jeg har dem for sjov for 4. år. Nu skal der tages skud af planterne, så der kan komme nye planter i krukkerne næste år. Jeg har haft 4 kartoffelpots, som har givet kartofler til os i 14 dage, men potterne er svære at få fra hinanden, så det dropper jeg næste år og sender potterne, som er revnede på genbrug.
Fuglefoderhuset har en anden funktion om sommeren.
Det gamle symaskineunderstel med marmorpladen står nu under vinduet til mit arbejdsværelse. Herfra har jeg fin udsigt til krukken med pelargonier og en mindre krukke med hosta og roser. I vindueskarmen har jeg nemme sukkulenter.